Hego Lapurdiko Hirigunea

Hego Lapurdiko Hirigunea (frantsesez Agglomération Sud Pays Basque) Lapurdiko hego-mendebaldeko 12 udalerrik osatzen zuten hirigune elkargoa izan zen, Pirinio Atlantikoetako hirugarren hirigune elkargoa. 2013ko urtarrilaren 1 arte, Euskal Herri Hegoaldeko Herri Elkargoa izena zuen. 2017ko urtarrilaren 1ean desegin zen elkargoa, Euskal Herri Elkargoa sortu zenean. Osaera Elkargoak 12 udalerri biltzen zituen —13, Bidarte ere kontuan hartzen bada—, Lapurdiko hego-mendebaldekoak. Kantonamendu aldetik hauxe da banaketa: Uztaritzeko kantonamenduan 3: Ahetze, Arbona eta Senpere. Gainerakoak Errobi herri elkargoan daude. Ezpeletako kantonamenduan 2: Ainhoa eta Sara. Beste bostak aipatu Errobi herri elkargoan bildu dira. Donibane Lohizuneko kantonamenduan 3: Azkaine, Donibane Lohizune eta Getaria. Laugarrena, Bidarte, inongo elkargotan ez dagoen bakarrenetakoa da eta BAB hirigune elkargoan sartzeko asmoa erakutsi du. Hendaiako kantonamenduan 4, guztiak: Biriatu, Hendaia, Urruña eta Ziburu. Lapurdin eskualdeen banaketak ez duenez Nafarroa Beherean edo Zuberoan duen oinarri historiko-naturala, eskualde historiko-natural aldetik definitzea zail samarra da; izenak berak adierazten du zein neurritaraino den artifiziala. Lapurdiko eskualdeen zerrendan erakusten den eskualde naturalen banaketaren arabera, Lapurdi Erdialdean Ahetze, Arbona eta Senpere leudeke eta Lapurdi Garaian Sara; gainerakoek Lapurdi Itsasegia osatzen dute, Bidarterekin. Bi gune nagusiren inguruan osatuta dagoela esan daiteke: alde batetik Donibane Lohizune-Zibururen aldiriak eta bestetik Hendaia aldea, Txingudiko metropolitar eremuari begira. Sara, Senpere, Azkaine eta Ahetzek barnealdearen ezaugarri eta loturak ere badituzte eta Arbonak horrez gain BABrekin oso harreman estuak ditu. Udalerri kideen datuak Erreferentziak Ikus, gainera Ipar Euskal Herriko udalerrien elkargoak Kanpo estekak Elkargoaren webgunea; 2008ko maiatzaren 15etik dago abian. Bidasoaz gaindiko elkarlana kazeta.infon.